**ПРЕДШКОЛСКА УСТАНОВА**

**,,ЛЕПТИРИЋ'' ЛАЈКОВАЦ**

**ПРАВИЛНИК О КУЋНОМ РЕДУ**

Лајковац, јун 2022. године

На основу члана 119. став 1. тачка 1) Закона о основама система образовања и васпитања („Службени гласник РС**”**, бр.88/2017, 27/2018-др.закони, 10/2019, 6/2020 и 129/2021) и члана 57. став 1. тачка 1) Статута Предшколске установе ,,Лептирић'' Лајковац Управни одбор Предшколске установе ,,Лептирић'' Лајковац, на својој X седници одржаној дана 06.06.2022. године, доноси:

Правилник о кућном реду

Правилником о кућном реду Предшколске установе ,,Лептирић'' Лајковац уређује се унутрашња организација рада предшколске установе. Поштовањем правила у вртићу обезбеђује се несметан васпитно-образовни рад, наглашава се важност сарадње породице и вртића, појачана безбедност деце, дефинишу се родитељске обавезе и одговорности у институционалном контексту.

Ради примене и придржавања Правилника о кућном реду непходно је да се родитељи и запослени придржавају правила везаних за :

**I**

**ДОЛАЗАК У ВРТИЋ, БОРАВАК У ВРТИЋУ И ОДЛАЗАК ИЗ ВРТИЋА**

* Родитељ је у обавези да поштује радно време вртића и доводи и одводи дете и то:
* За децу полудневног боравка у времену рада објекта у коме дете похађа припремни предшколски програм
* За децу целодневног боравка пријем деце се врши од 5,45 до 8,00, а планирано време за одлазак деце је од 13,30 до 18,00 часова
* Поштовањем радног времена родитељ ће омогућити спровођење планираних активности са децом, као и закључавање објекта након пријема деце како би спречили неконтролисано улажење особа без надзора
* Родитељ је у обавези да лично предаје и преузма дете од васпитача
* У случају спречености, родитељ обавештава васпитача о особи која ће преузети дете из вртића
* Родитељ се обавезује да неће ангажовати малолетне особе приликом довођења и одвођења детета из вртића

**II**

**ЗДРАВЉЕ ДЕТЕТА**

* Родитељ се обавезује да доводи здраво дете- децу. У установу се не може примити дете са: температуром, проливом и повраћањем, вашкама, неуредним брисом
* Долазак детета у колектив после одсуства због болести родитељи су обавезни да правдају здравственом потврдом од педијатра
* Васпитачима и медицинским сестрама није дозвољено примање лекова од родитеља и давање истих деци у вртићу
* Родитељ се обавезује да информише васпитача о дететовим посебним потребама, здравственим тешкоћама и поступцима који се примењују у евентуалним акутним стањима детета
* Родитељ би требало да облачи дете у вишеслојну одећу која је угодна за игру, а која се лако скида и облачи
* За децу целодневног боравка родитељ је у обавези да доноси резервну одећу, а за децу јасленог узраста потребну одећу и пелене у договору са медицинском сестром из групе

**III**

**ИСХРАНА**

* Исхрана у предшколској установи је законски регулисана „Правилником о нормативу друштвене исхране деце у установама за децу“(Сл.гласник 50/94) и управо ова исхрана јесте нутритивно избалансирана и уравнотежена
* Неопходна је родитељска подршка у примени јеловника и неговању здравих навика у исхрани детета
* Неопходно је избегавати конзумирање унетог оброка у ходнику вртића
* Није дозвољено доношење у вртић прехрамбених производа који немају истакнуте декларације о произвођачу, саставу и року трајања
* Родитељи су у обавези да рођенданске прославе у вртићу договарају се са васпитачем или медицинском сестром која води групу њиховог детета

**IV**

**РОДИТЕЉИ У ВРТИЋУ**

* Родитељи су у обавези да се одазивају родитељским састанцима и на позиве васпитача и стручних сарадника на индивидуалне разговоре и радионице
* Родитељи су дужни да обавесте васпитаче и медицинске сестре о свакој промени адресе или телефона
* Родитељи имају обавезу да са васпитачем договоре доношење играчака и цртаних филмова од куће (није   дозвољено доносити у вртић играчке и филмове који подстичу агресивне игре и играчке које могу повредити децу)
* Забрањен је било који вид кажњавања детета у вртићу од стране родитеља и запослених
* Забрањено је пушење у унутрашњим просторијама, у дворишту и испред вртића
* Забрањен је долазак у алкохолисаном стању
* Забрањено је уношење оружја у вртић
* Забрањено је увођење кућних љубимаца у објекат и двориште вртића
* Родитељи су дужни да доводе и одводе дете пристојно обучени (у складу са правилима облачења у јавним установама , нарочито у летњем периоду)
* Није дозвољено непримерено понашање према запосленима
* Није дозвољено паркирање аутомобила испред улаза у двориште вртића

**V**

**ЗАПОСЛЕНИ У ВРТИЋУ**

* Васпитач, медицинска сестра су дужни да пријем деце врше у својој радној соби
* Неопходно је узајамно поштовање деце – родитеља - васпитача
* Неопходно је да први контакт буде са пријатним изразом лица
* Пожељно је да родитељ буде све време у пољу пажње запосленог и визуелном контакту
* Није дозвољено родитеља поздрављати подизањем руке или другим гестовима
* Неопходно је да е запослени родитељима обраћају са ,,Ви'', ,,господине'' или ,,госпођо''
* Од запослених се очекује да у сваком моменту буду : љубазни, јасни, професионални и оптимистични.
* Непожељно је да запослени буду: понизни, арогантни и флегматични
* Пожељно је избегавати конфликтне ситуације са родитељима и водити рачуна да се такве не воде пред децом

**VI**

**ПРОТОКОЛИ  ЗА СИТУАЦИЈЕ СА ПОВЕЋАНИМ РИЗИКОМ ЗА БЕЗБЕДНОСТ ДЕЦЕ**

Протокол за ситуацију - недолазак родитеља по дете у радно време вртића

1. Васпитач или сарадник позива родитеље телефоном и остаје са дететом у вртићу

* Уколико је дете узнемирено због ситуације, умирује га
* Ако се родитељ добије телефоном, васпитач га чека да дође по дете у вртић

1. Ако се родитељ не јавља, након 60 минута васпитач обавештава директора и остаје са дететом до доласка родитеља
2. Услед учесталих кашњења родитеља обавља се разговор са стручним сарадницима, Тимом за заштиту деце од насиља, злостављања и занемаривања и директором установе како би се нашло решење за неодговорно родитељско понашање

**VII**

**ПРОТОКОЛ ЗА СИТУАЦИЈУ КАДА ЈЕДАН РОДИТЕЉ ОД ВАСПИТАЧА ЗАХТЕВА ДА ДЕТЕ НЕ МОЖЕ ДА ОДВЕДЕ ИЗ ВРТИЋА ДРУГИ РОДИТЕЉ**

* Васпитач обавештава родитеља да је у обавези да донесе  судску пресуду  о старатељству или решење Центра за социјални рад . Док родитељ не донесе потребну документацију оба родитеља имају једнака права у предшколској установи
* Уколико је родитељ донео потребну документацију, а појави се други родитељ са захтевом да види или одведе дете, васпитач упозорава на пресуду или решење, а ако и даље инсистира да одведе дете позива се родитељ који је добио старатељство
* Неопходна је потписана сагласност од стране родитеља који има старатељство, да може доћи други родитељ по дете у вртић
* Неопходно је да родитељ – старатељ за сваки појединачни пут обавести васпитача о доласку другог родитеља по дете, а васпитач је дужан да у да у књигу рада убележи ко је преузео дете

**VIII**

**БЕЗБЕДНОСТ ДЕТЕТА**

* Родитељи су у обавези да приликом довођења детета у вртић предају дете групном васпитачу – медицинској сестри (до 7,00 часова пријем ће вршити сарадник за превентивну заштиту или васпитач по утврђеном распореду)
* Није дозвољено довести дете до врата вртића и оставити га да само уђе или га оставити само у холу, из безбедоносних разлога
* Родитељи су обавезни да се лично јаве васпитачу да су преузели дете

**IX**

За све што није регулисано Правилником о кућном реду регулисано је Етичким кодексом Предшколске установе ,,Лептирић'' Лајковац бр.449 од 08.07.2014 (усвојеном на IV седници Управног одбора од 08. јула 2014. године) .

Овај Правилник ступа на снагу осмог дана од дана објављивања на огласној табли Предшколске установе ,,Лептирић'' Лајковац. Његовим доношењем престаје да важи Правилник о кућном реду бр.638 од 09.09.2014. године.

**Број: 543**

**Датум, 06.06.2022. године ПРЕДСЕДНИК**

**УПРАВНОГ ОДБОРА**


**\_\_\_\_\_\_\_\_\_\_\_\_\_\_\_\_\_\_\_\_\_\_**


**Јасмина Петровић**

Правилник је објављен на огласној табли

дана \_06. јуна 2022. године

Правилник ступио на снагу дана, 13. јуна 2022. Године

****

****